גבריאלה נוסבאום

גבריאלה (גבי) נוסבאום (נולדה ב-23 באוגוסט 1945) היא אדריכלית ישראלית, חוקרת, עורכת ומרצה, המתמחה בתכנון מוסדות חינוך, מבני ציבור ושילוב פדגוגיה בארכיטקטורה. זוכת פרס יקירת עמותת האדריכלים ואבירת מסדר הוורד הלבן של ממשלת פינלנד. לאורך הקריירה שלה פעלה לקידום חדשנות תכנונית וגישות רב-תחומיות באדריכלות ציבורית בישראל.

 ביוגרפיה 
 ילדות והשכלה מוקדמת 
נוסבאום נולדה בכפר אונו (כיום חלק מקריית אונו) וגדלה בתל אביב. בת לחיה נוסבאום, מנהלת חשבונות ילידת ורשה, ולהרברט נוסבאום, סוחר מתכות יליד דורטמונד שבגרמניה, אשר עלו לארץ בשנת 1936. אחיה, גדעון נוסבאום, מהנדס מכונות בוגר הטכניון, נולד בישראל בשנת 1943 ונפטר בשנת 1989.

בשנים 1951–1959 למדה בבית הספר היסודי "תל נורדאו", בית הספר היסודי הראשון בתל אביב, ולאחר מכן בתיכון חדש בתל אביב, בין השנים 1959–1963.

עקב פציעה בתאונת דרכים בשנת 1965, לא שירתה בצבא ההגנה לישראל.

 לימודים אקדמיים 
גבריאלה נוסבאום החלה את לימודיה בפקולטה לאדריכלות ובינוי ערים בטכניון בשנת 1965. בשנת 1970 סיימה את לימודיה לתואר ראשון באדריכלות. במהלך לימודיה נסעה לחילופי סטודנטים בלונדון וכך גילתה עניין גובר בתכנון מוסדות חינוך, נושא שהפך לאחד מתחומי עיסוקה המרכזיים בהמשך דרכה המקצועית. בשנת 1971 החלה את לימודיה לתואר שני באדריכלות בטכניון, ובסיומם, בשנת 1974, נסעה לפינלנד לצורך כתיבת עבודת התזה בנושא "טמיעת סגנונות בינלאומיים בארכיטקטורה הפינית המודרנית – פונקציונליזם של שנות השלושים", שנכתבה בהנחיית פרופ' גילברט הרברט. עבודתה לוותה במחקר אקדמי בשיתוף עם אוניברסיטת הלסינקי לטכנולוגיה בפינלנד, וכללה גם מלגת השתלמות בעיר. (לאחר סיום התזה, ניסתה לעבוד בוונקובר בקנדה אך חזרה לבסוף לארץ).

בשנת 1982 קיבלה נוסבאום מלגה נוספת לצורך השלמת עבודת הדוקטורט, ונסעה לפינלנד בשנית ללימודי תואר "ליסנסיאטי" (Licenciate) בפקולטה לארכיטקטורה באוניברסיטת אוטניימי (שם האוניברסיטה הוסב לאוניברסיטת אלטו). בעבודתה כתבה על האדריכל אריק הוטונן, אחד המובילים בפונקציונליזם של שנות השלושים.

בשל אילוצים אישיים חזרה לישראל בטרם השלימה את לימודיה לתואר זה.

 קריירה מקצועית 
 פעילות מוקדמת 
בשנות ה-70 עבדה נוסבאום עם בכירי האדריכלים במגוון משרדי אדריכלים בישראל ומחוצה לה. במהלך לימודיה נסעה לחילופי סטודנטים בלונדון לעבודה במשרד אדריכלים Norman and Dawbarn שהתמחה במבני חינוך. לאחר שסיימה את לימודי התואר הראשון בטכניון בשנת 1970, עבדה במשך ארבע שנים במשרד "אלחנני אדריכלים". במהלך שהותה בפינלנד עבדה במשרד VALIO שבהלסינקי. עם חזרתה לישראל בשנת 1976, לאחר סיום כתיבת התזה, הועסקה במשך מספר חודשים במשרדה של האדריכלית דורה גד, שהתמחתה בעיצוב פנים.

בשנים 1976–1980 עבדה במשרד "אלרוד אדריכלים", שם הייתה שותפה לתכנון פרויקטים ציבוריים כגון בית ספר תיכון ומרכז מסחרי בנמל התעופה בן-גוריון ("נתב"ג 2000"). בשנת 1982 עבדה לצד האדריכל מאיר בוכמן בפרויקטים למגורים בירושלים.

בשנת 1983 הצטרפה למשרד הבינוי והשיכון, שם עבדה באגף תכנון והנדסה כאחראית על מבני הציבור והחינוך שתוכננו על ידי המשרד ברחבי הארץ. בתפקידה האחרון במשרד, כיהנה כמנהלת המחלקה לבקרת תוכניות של מבני מגורים ומבני ציבור, עד לפרישתה בשנת 1994.

 משרד עצמאי 
בשנת 1995 ייסדה נוסבאום את משרד האדריכלות העצמאי שלה, "גבריאלה נוסבאום אדריכלים", בתל אביב. המשרד מתמחה בתכנון מוסדות חינוך, מבני ציבור ושילוב עקרונות של נגישות ותכנון אוניברסלי.

בין הפרויקטים הבולטים שתוכננו במשרד ניתן למנות בתי ספר ופרויקטים חינוכיים בכפר סבא, רמלה, נתניה, סביון, תל אביב ויבנה; מרכז רב־נכותי ברמלה; תוספות למוסדות חינוך קיימים; תחרויות אדריכליות בינלאומיות; ופיתוח מודלים חדשניים לתכנון מוסדות חינוך לגובה.

 הוראה ופעילות אקדמית 
נוסבאום שימשה כחברת סגל הוראה בפקולטה לארכיטקטורה ובינוי ערים בטכניון בין השנים 1995–2018. במסגרת תפקידה הנחתה סטודיו לתכנון אדריכלי בשנים ב’–ד’, ובמשך מספר שנים שימשה גם כמרכזת הסטודיו.

בשנת 2018 יזמה והנחתה את הקורס "סטודיו פינלנד – מורשת, חינוך ואדריכלות", שנערך בשיתוף שגרירות פינלנד לרגל חגיגות 100 שנים לעצמאות המדינה. הקורס עסק בשילוב פדגוגיה באדריכלות חינוכית, וכלל סיור לימודי בבתי ספר בפינלנד, בהשתתפות סטודנטים מהתארים הראשון והשני בטכניון.

במהלך השנים הנחתה נוסבאום סדנאות בינלאומיות באוניברסיטאות שונות, בהן: סדנה בהולנד (2004), סדנה באתיופיה (2008), וסדנאות בקובה (2010–2025). בשנים 2019–2020 שימשה כמנחה בסטודיו לתכנון אדריכלי בפקולטה לארכיטקטורה בעיר מינסטר, גרמניה.

 פעילות ציבורית 
בין השנים 1995–2023 הייתה גבריאלה נוסבאום פעילה ב"עמותת האדריכלים בישראל", וכיהנה כחברה בוועד הארצי המנהל של העמותה. במסגרת פעילותה בעמותה, ייעצה לאורך השנים למכון לפיתוח מבני חינוך ורווחה, וכתבה חוברות הדרכה מקצועיות בנושאים מגוונים. היא הייתה אחראית על הפקת "יום האדריכל" השנתי, הפיקה את הסמינר הבינלאומי "עיר חינוך", שימשה שופטת בתחרויות ופרסים אדריכליים, אצרה תערוכות מקצועיות, ארגנה והעבירה הרצאות בימי עיון, כנסים וסמינרים בינלאומיים – בארץ ובחו"ל. כמו כן, הביאה לישראל מרצים בינלאומיים רבים ושימשה גורם מקשר פעיל בין קהילת האדריכלים המקומית והעולמית.

בשנת 1995 נבחרה נוסבאום לכהן כיו"ר "אגודת ידידות ישראל–פינלנד", ובמסגרת זו ארגנה סיורים, ימי עיון ומפגשים לחיזוק הקשרים התרבותיים והמקצועיים בין שתי המדינות. בין היתר, יזמה את יום העיון "אדריכלות הומאנית וטבע – מורשתו של אלוור אלטו", שהתקיים בטכניון בשיתוף המחלקה לאדריכלות נוף ואגודת אדריכלי הנוף בישראל.

כנציגת עמותת האדריכלים בקבוצת העבודה "מבני חינוך ותרבות" של ארגון האדריכלים הבינלאומי UIA, נטלה חלק פעיל בפעילויות הארגון, נפגשה עם אדריכלים מרחבי העולם שהתמחו בתכנון מוסדות חינוך, והשתתפה בסמינרים בינלאומיים שהתקיימו בטורונטו (קנדה), סנטיאגו (צ’ילה), פורטו (פורטוגל), איינדהובן (הולנד), אדיס אבבה (אתיופיה), וכן בכנסים עולמיים של UIA שהתקיימו בברלין (גרמניה) ובטורינו (איטליה). חשיפה זו הובילה אותה להעמיק את פעילותה הבינלאומית בתחומי ההוראה, ההרצאות וסדנאות הסטודנטים.

נוסבאום ערכה את כתב העת המקצועי "פרספקטיבה" של עמותת האדריכלים במשך עשרים שנה – בין השנים 1998–2018 – ופרסמה מאמרים רבים בעיתונות המקצועית הישראלית. כמו כן, תרמה תכנים לאתר הבינלאומי Designshare, העוסק בתכנון חדשני של סביבות לימוד ומבני חינוך.

בשנת 2023 פרסמה נוסבאום ספר אוטוביוגרפי המסכם את תחנות חייה האישיים והמקצועיים, המשלב זיכרונות וחוויות מפעילויותיה בארץ ובחו"ל וכן תובנות על חינוך, תרבות ואדריכלות ציבורית בישראל.

 תערוכות 
מבין שלל תפקידיה ופעילויותיה הציבוריות, שימשה נוסבאום גם כאוצרת תערוכות אדריכלות בארץ ובחו"ל. בין התערוכות שאצרה ניתן למנות תערוכות בבית האדריכל שביפו, סדרת התערוכות "מקומי" (בשיתוף עם האדריכלית שני כהן) שהתקיימה בין השנים 2001–2007, תערוכת "סדנת סטודנטים באדיס אבבה" (2008), תערוכת "העיצוב הפיני" שהתקיימה בשנת 2017 בשיתוף עם שגרירות פינלנד, ותערוכת הסטודנטים "בתי ספר בפינלנד" בשנת 2018. כמו כן, אצרה תערוכות במסגרת פרויקטים בינלאומיים, ובהן תערוכות אדריכליות של נשים בפריז, סיאטל ולוס אנג'לס.

בנוסף לפעילותה כאוצרת, הציגה נוסבאום את עבודתה האישית במספר תערוכות, בהן תערוכת "מרחב" של עמותת האדריכלים, ותערוכת FUNKIS שהתקיימה בשנת 2017 במרכז הבאוהאוס בתל אביב ועסקה בעבודת המאסטר שלה בפינלנד. תערוכה זו כללה גם שיח גלריה, ולאחר מכן הוצגה בשנת 2019 בעיר טורקו שבפינלנד, שם הרצתה נוסבאום על העיר הלבנה – תל אביב.

 פרסים והוקרה 
 זכייה בפרס ראשון בתחרות ל”בית מעצר בעטרות, ירושלים” במהלך עבודתה במשרד אלחנני.
 בשנת 1977 זכתה בפרס שני בתחרות "עיצוב אביזרי חוף הים התיכון", בארגון המועצה לארץ ישראל יפה.
 בשנת 1988, זכתה ביחד עם אדריכלית אילנה בהגן בפרס קנייה בתחרות לתכנון ה"פקולטה לארכיטקטורה ובינוי ערים בטכניון".
 בשנת 2002, זכתה בפרס לתכנון בית הספר לסביבה חדשנית עבור בית הספר הדמוקרטי בכפר סבא.
 בשנת 2003, זכתה בפרס לתכנון בית הספר סורקיס בכפר סבא על תכנון מרחבי למידה פורצי דרך.
 תואר אצולה “אבירת מסדר הוורד הלבן” של ממשלת פינלנד (2000) על תרומתה לקשרי התרבות בין המדינות.
 אות יקירת עמותת האדריכלים (2007) על פעילותה.
לאורך שנות הקריירה שלה, זכתה נוסבאום בפרסים רבים על תרומתה לתחום מבני החינוך באדריכלות; על חשיבתה החדשנית, שילוב בין פדגוגיה לפונקציונליזם ותכנון מרחבי למידה פורצי דרך מתוך הבנת הצורך במרחבים גמישים אשר יאפשרו לכל תלמיד לפתח את כישרונותיו הייחודיים.

 מחקרים 
 “בתי ספר אנכיים”, עבור משרד החינוך, 2007.
 “תדריך תכנון לשילוב מבני ציבור, מסחר ומגורים”, עבור משרד החינוך, משרד הפנים, משרד האוצר ומינהל מקרקעי ישראל, 2011.

מסמכים אלו הם ביטוי ישיר לעשייה הציבורית רחבת ההיקף של נוסבאום בתחום תכנון מבני חינוך בישראל. במהלך השנים, נוסבאום, אשר שילבה מחקר, ייעוץ מקצועי וקידום מדיניות, רואה במבני החינוך לא רק מבנים עם כיתות אלא חללים המכילים גם מרחבים חינוכיים וסביבות למידה המקדמים שוויון, קהילה וחדשנות פדגוגית. כמו כן, לאור צפיפות האוכלוסין הגוברת ומצוקת הקרקעות לצורכי ציבור במדינה, נוסבאום מדגישה כי יש ליישם את העקרונות ממחקריה בבניית מבנים לגובה ובמקביל ליצור בהם מערכת היררכית של חללים פנימיים וחיצוניים. על חללים אלו להיות גמישים ומגוונים מבחינת שטח, נפח, תאורה ואווירה. השמת דגש על עיצוב מערכת של סביבות למידה מחוץ לכיתות וניצול של כלל המעברים ללמידה, מינימום מסדרונות, קשר רציף בין הפנים לחוץ ושימוש באור טבעי.

 גישה תכנונית 
נוסבאום רואה באדריכלות כלי חינוכי וחברתי, המכוון ליצירת סביבות תומכות, פתוחות ונגישות. גישתה שואפת לשלב בין חדשנות פדגוגית לבין תכנון פונקציונלי ורגיש, תוך הקפדה על אור טבעי, אוורור, נגישות, ויצירת חללים המעודדים תחושת שייכות וביטוי אישי. היא הושפעה רבות מהאדריכלים הפינים אלוור אלטו, ריימה פייטילה ויוהא ליוויסקה.

 גישה לתכנון מוסדות חינוך 
נוסבאום רואה בתכנון מוסדות חינוך תחום מרכזי ומשמעותי בעשייה האדריכלית, המשלב אחריות חברתית, רגישות פדגוגית וחשיבה חדשנית על מרחב. לשיטתה, סביבות הלמידה אינן רק חללים פיזיים אלא מערכות תומכות להתפתחות רגשית, קוגניטיבית וחברתית של הלומדים. במהלך השנים פיתחה תפיסה רב-תחומית השואפת לשלב בין עקרונות פדגוגיים עדכניים, תכנון פונקציונלי מדויק ואסתטיקה.

היא מקפידה על תכנון גמיש המותאם לצרכים משתנים של תלמידים וצוותים חינוכיים, תוך שילוב של אור טבעי, קשר ישיר בין פנים לחוץ והפיכת חצרות לימודיות לחלק אינטגרלי מהחוויה החינוכית.

בפרויקטים בולטים שתכננה, בהם בתי הספר ברמלה, יבנה, תל אביב ובית הספר הדמוקרטי בכפר סבא, ביקשה נוסבאום ליצור חלופות לתכנון המסורתי המבוסס על מסדרונות נוקשים. במקום זאת, תכננה מבנים שבהם הכיתות מאורגנות סביב חללים משותפים, המקדמים תנועה חופשית, סקרנות, אינטראקציה ולמידה בלתי פורמלית.

גישה זו משתקפת גם בכתיבתה ובפעילותה המחקרית. בין היתר, חיברה חוברות הנחיה למשרד החינוך ולמכון לפיתוח מבני חינוך. בנוסף, הייתה שותפה לפיתוח מודלים חדשניים של בתי ספר לגובה – תגובה לתחושת צפיפות ומחסור בקרקע במרחב העירוני – תוך שימוש בחללים משותפים, מדרגות פתוחות, וחיבורים אנכיים היוצרים רציפות בין הקומות.

בטכניון הנחתה את "סטודיו פינלנד", קורס ייחודי שעסק בהשוואה בין מודלים פיניים לישראליים של תכנון מוסדות חינוך. כחלק מהקורס, יזמה סיורי לימוד בבתי ספר בפינלנד, במטרה לאפשר לסטודנטים לחוות מקרוב שיטות תכנון חלופיות וחדשניות. בעיניה, חינוך אינו רק מושא תכנוני אלא מנוף לשינוי חברתי, ועל כן היא רואה באדריכלות חינוכית שליחות מקצועית ואישית.

קישורים חיצוניים


 הערות שוליים 

קטגוריה:נשות היישוב ילידות הארץ
קטגוריה:בוגרות בית הספר תל נורדאו
קטגוריה:בוגרות תיכון חדש
קטגוריה:אדריכלות
קטגוריה:אדריכליות ישראליות
קטגוריה:בוגרות הטכניון - מכון טכנולוגי לישראל: אדריכלות
קטגוריה:סגל הטכניון: אדריכלות
קטגוריה:עובדי משרד הבינוי והשיכון
קטגוריה:ישראליות שנולדו ב-1945